जनपथ पर हुई जवाहिरातों की चोरी के अभियुक्त भी साथ थे. एक मुसलमान, अधेड़, बड़ी बड़ी मूँछें, तेज़, पैनी आँखें, आशिक अली. एक गोरखा जो देखने में किसी हाकी या फुटबाल की टीम का खिलाड़ी लगता था, बुद्धिपूर्ण दमदार आँखें, आकर्षक चेहरा, और तीन चार पंजाबी. उनकी शक्लें यों ही थीं जैसे शहरी शोहदो की होती हैं. मुझे बताया गया कि गोरखे को पुलीसवालों ने बहुत मारा पर उससे कुछ कहलवा नहीं सके. दूसरों ने मार खाने पर जुर्म स्वीकार कर लिया. यह भी बताया गया कि माल कुल साढ़े सात लाख का था पर आयकर के झगड़े के कारण मालिकों ने चार लाख ही बताया था. उसमे से तीन लाख का माल मिला, साढ़े चार लाख का सामान अभी भी दबा पड़ा है.